FC Voluntari s-a despărțit de antrenorul Nicolae Dică după o colaborare de nici o lună și jumătate, potrivit Digisport.ro.
Dică fusese prezentat oficial pe 1 februarie drept noul antrenor al lui Voluntari, însă rezultatele echipei au lăsat de dorit. Ilfovenii au apucat să joace șapte partide cu fostul atacant la cârmă, timp în care au înregistrat trei remize și patru înfrângeri.
Voluntari va începe play-off-ul Superligii de pe penultima poziție, în condițiile în care a fost depășită și de Dinamo în ultima etapă a sezonului regular.
Când a fost prezentat oficial, Nicolae Dică se arătase "mulțumit de lot" și spunea că obiectivul său personal este o clasare pe locurile 7-9.
"Vreau să mulțumesc celor din conducerea lui FC Voluntarai că mi-au oferit șansa de a antrena din nou în Liga 1. Voi face tot ce depinde de mine și de staff să reușim să ne îndeplinim obiectivele. Eu consider că locul lui FC Voluntari nu este cel de acum. Îmi doresc mult mai mult de la jucători, vom munci în fiecare zi să fim mai buni și vom face totul pentru a ne îndeplini obiectivele propuse.
Obiectivul este să rămânem în Liga 1, dar obiectivul personal e să terminăm pe locurile 7-9. Asta îmi doresc și cred în treaba asta. Dacă nu credeam, nu le spuneam asta jucătorilor și nici vouă. Am mare încredere în ce putem să facem.
Sunt mulțumit de lot, e un lot ok. Avem și jucători cu experiență, și jucători tineri. Îmbinăm utilul cu plăcutul, suntem ok. Viața mea o împart alături de Voluntari", afirma Nicolae Dică.